XXIII. Országos Aranka György Nyelv- és Beszédművelő Verseny

2018

IX–XII. osztály

Szép magyar beszéd

Szövegértelmezés

Olvasd el figyelmesen *Bajcsy-Zsilinszky Endre* hosszabb esszéjének alábbi részletét!

Hol van hát a rendkívüliség, a vakmerő túlzás, a túlfeszítettség, a kirívó, a mesterkélt és kártyavárszerű Mátyás rendszerében? Nem a rendszer rendkívüli, hanem a személyiség. És egyéniségének egyik legcsodálatosabb vonása: az ilyen egészen kimagasló és magukban bízó lángelméknél szinte páratlan mértéktartása, egyensúlyérzete, hűvös ítélete, hatalma korlátainak biztos tudata és bölcs megalkuvása ott, ahol csak a megalkuvás segíthet. Megalkudott az alkotmányossággal, mert észrevette, hogy ezt az áldozatot meg kell hoznia, hogy a magyarok királya maradhasson és hogy nagy feladatait teljesíthesse. Beletörődött abba, hogy nem nyerheti el a római császárságot, bár ez a cél korántsem volt olyan fantasztikus. Bele tudta élni magát hatalmának és dicsőségének tetőpontján, hogy nyugati hódításainak is nagyobb részét visszaadja a becsületes és végleges béke kedvéért. Bele tudott nyugodni felsőbbséges emberismerettel az emberi gyöngék változhatatlanságába, s merészen és nagylelkűen hajlandó volt többszöri hűtlenségeket is megbocsátani: minduntalan visszafogadta áruló híveit. Állandó vágtatáshoz szokott tündöklő elméje őseredetien türelmetlen volt, sohasem bírta kivárni egy-egy akciójának befejezését, hanem párhuzamosan kettőt-hármat indított el egyszerre, vagy gyors egymásutánban futni hagyta őket, hogy egyik majd mégis sikerül; de ugyanakkor csodálatos és szinte emberfölötti türelmet is tudott gyakorolni emberrel, feladattal, helyzettel szemben. És sohasem feszítette a lehetőségeket a végletekig, ahol leküzdhetetlen túlerőt tapasztalt, ott inkább visszavonult. **S mikor talán önmagában új nagy álmokat gyújtott a siker, és lobbanékony lovasvérmérséklete kész lett volna a józan mérséklet Rubikonját is átlépni, könnyen engedte magát visszarántani a túlzásoktól, ha a nemzeti közvélemény erre figyelmeztette**. A legbüszkébb és legzseniálisabb magyar király végül is alázatosan betöltötte a magyar nemzet akaratát és a magyar szent korona előírásait.

*Mátyás király* (*szerkesztett részlet)*

Rubikon = Rubicon, az ókorban egy észak-itáliai kis határfolyó latin neve. Egy ideig törvény tiltotta meg minden római hadvezérnek, hogy seregével átlépje.

1. a) A szöveg eredeti formájában nem egységes egész. Tagold te is bekezdésekre! A lehetséges bekezdéseket a következő jellel válaszd el: ¹│, ²│ stb. Megoldásodat magyarázd meg a szerkesztésbeli és tartalmi-logikai kapcsolatok bemutatásával!

b) Fejtsd ki 2–3 mondatban, hogy mi utal a szöveg részlet jellegére!

1. Válaszd ki az általad tagolt szöveg leghosszabb bekezdését, és mutasd be a szövegkohéziót megteremtő jelentésbeli és nyelvi elemeket!
2. Értelmezd saját szavaiddal a részletben félkövér betűkkel kiemelt mondatot, figyelve a szövegösszefüggésre! (4–5 mondat)
3. Készítsd el a szöveg vázlatát!

XXIII. Országos Aranka György Nyelv- és Beszédművelő Verseny

2018

IX–XII. osztály

Szép magyar beszéd

Szövegértelmezés

**Javítókulcs**

Lehetséges megoldás: **összesen 10 pont**

1. A szövegrészlet eredeti tagolása:

Hol van hát a rendkívüliség, a vakmerő túlzás, a túlfeszítettség, a kirívó, a mesterkélt és kártyavárszerű Mátyás rendszerében? Nem a rendszer rendkívüli, hanem a személyiség. És egyéniségének egyik legcsodálatosabb vonása: az ilyen egészen kimagasló és magukban bízó lángelméknél szinte páratlan mértéktartása, egyensúlyérzete, hűvös ítélete, hatalma korlátainak biztos tudata és bölcs megalkuvása ott, ahol csak a megalkuvás segíthet. **(1)**

Megalkudott az alkotmányossággal, mert észrevette, hogy ezt az áldozatot meg kell hoznia, hogy a magyarok királya maradhasson és hogy nagy feladatait teljesíthesse. Beletörődött abba, hogy nem nyerheti el a római császárságot, bár ez a cél korántsem volt olyan fantasztikus. Bele tudta élni magát hatalmának és dicsőségének tetőpontján, hogy nyugati hódításainak is nagyobb részét visszaadja a becsületes és végleges béke kedvéért. Bele tudott nyugodni felsőbbséges emberismerettel az emberi gyöngék változhatatlanságába, s merészen és nagylelkűen hajlandó volt többszöri hűtlenségeket is megbocsátani: minduntalan visszafogadta áruló híveit**.(2)** Állandó vágtatáshoz szokott tündöklő elméje őseredetien türelmetlen volt, sohasem bírta kivárni egy-egy akciójának befejezését, hanem párhuzamosan kettőt-hármat indított el egyszerre, vagy gyors egymásutánban futni hagyta őket, hogy egyik majd mégis sikerül; de ugyanakkor csodálatos és szinte emberfölötti türelmet is tudott gyakorolni emberrel, feladattal, helyzettel szemben. És sohasem feszítette a lehetőségeket a végletekig, ahol leküzdhetetlen túlerőt tapasztalt, ott inkább visszavonult. **S mikor talán önmagában új nagy álmokat gyújtott a siker, és lobbanékony lovasvérmérséklete kész lett volna a józan mérséklet Rubikonját is átlépni, könnyen engedte magát visszarántani a túlzásoktól, ha a nemzeti közvélemény erre figyelmeztette.(3)**

A legbüszkébb és legzseniálisabb magyar király végül is alázatosan betöltötte a magyar nemzet akaratát és a magyar szent korona előírásait**.(4)**

Megjegyzés:

Nem követelmény az eredeti tagolás visszaállítása. Bármely jó megoldás elfogadható megfelelő indoklással. A számok egy lehetséges megoldást jeleznek.

1. A szöveg klasszikus szerkesztésű: bevezetés, tárgyalás, befejezés.

Tartalmi-logikai kapcsolatok: először általában sorolja fel a rendkívüli személyiség jellemvonásait, a tárgyalásban kifejti, az utolsó mondatban összegez, lezár.

A bevezetés és tárgyalás megszerkesztésének logikája egymásnak fordítottja: mértéktartás, egyensúlyérzet-hűvös ítélet-hatalma korlátainak tudata-bölcs megalkuvás – megalkuvás-a hatalom korlátainak belátása-az emberek megítélése-mértéktartás. **2 pont**

1. Lehetséges indoklás: - az első mondat kérdőmondatban megfogalmazott következtetés (Hol van hát/tehát…), visszautalás

- egy előzőleg leírt vélemény, álláspont cáfolatának lezárása

- tartalmából következtethetünk e vélemény lényegére: Mátyás rendszerét a rendkívüliség, a vakmerő túlzás stb. jellemzi **1 pont**

2. A szövegre jellemző jelentésbeli kapcsolóelemek: pl. ellentétezés, felsorolás, részletezés, metaforikus megnevezés, ismétlés.

Nyelvi elemek: pl. azonos szerkesztésű mondatok (mondat elején az állítmány), egyeztető toldalékok, igeragozás, kötőszók (sokszor a mondat elején), előreutaló, visszautaló szerepű határozószók stb.

Elvárás: a jelentésbeli és nyelvi kapcsolóelemek felismerése, szerepük szövegszerű megfogalmazása. **2 pont**

3. Elvárás: a szövegösszefüggésre figyelő megközelítés, a metaforikusság feloldása, értelmezése, szabatos, nyelvileg pontos fogalmazás. **2 pont**

4. Elvárás: a lényegre figyelő, a szöveg felépítését követő, rövid megfogalmazások.

**3 pont**